এশীয় উন্নয়ন ব্যাঙ্ক থেকে পাকিস্তানকে সাহায্য বন্ধ, দরবার ভারতের

ওয়েবডেস্ক: ভারত থেকে পাকিস্তানে প্রবাহিত নদীগুলির জল বন্ধ করা শুরু হয়েছে। আন্তর্জাতিক মহল ভারতের (India) পাশে। এবার পাকিস্তানের (Pakistan) অর্থনীতিকে (Economy) আরও রুগ্ন করতে এশীয় উন্নয়ন ব্যাঙ্কে (Asian Development Bank) দরবার ভারতের। সেখান থেকে কোনও অর্থ সাহায্য যেন না করা হয়। তার আর্জি জানাল ভারত। কেন্দ্রীয় অর্থমন্ত্রী নির্মলা সীতারামন বিষয়টি নিয়ে কথা বলেছেন এশীয় উন্নয়ন ব্যাঙ্কের প্রধান মাসাতো কান্ডার সঙ্গে। ইতালির মিলানে এশীয় উন্নয়ন ব্যাঙ্কের ৫৮তম বার্ষিক অধিবেশনে এই অনুরোধ করেছেন অর্থমন্ত্রী। ইউরোপের বিভিন্ন দেশের সঙ্গেও এই বিষয়ে আলোচনা করেছেন তিনি। সূত্র মারফত এই খবর জানা গিয়েছে।

পাকিস্তানের অর্থনীতি রুগ্ন। খাদ্যের দাম চড়া। গৃহ যুদ্ধ লেগেই রয়েছে। রাজনৈতিক পরিস্থিতিও টালমাটাল। এই অবস্থায় ঋণের উপরে দাঁড়িয়ে রয়েছে পাকিস্তান। এশীয় উন্নয়ন ব্যাঙ্ক বা এডিবির সহায়তা পাকিস্তানের অন্যতম বড় ভরসা। ২০২৪ সালের হিসেব অনুযায়ী এশীয় উন্নয়ন ব্যাঙ্ক পাকিস্তানকে ৯.১৩ বিলিয়ন ডলার দিয়েছে। যার বড় অংশই ঋণ। ওই ব্যাঙ্ক পাকিস্তানকে যেন আর সহায়তা না করে তার জন্য সচেষ্ট ভারত। ফিনান্সিয়াল অ্যাকশন টাস্ক ফোর্সের গ্রে লিস্টে পাকিস্তানের অন্তর্ভুক্তি করাবার প্রচেষ্টাও শুরু করেছে ভারত। তাহলে আন্তর্জাতিক মহলে আরও কোণঠাসা হয়ে যাবে পাকিস্তান। আর্থিক সহায়তা পাবে না। এমনিতে পাকিস্তানের বিদেশি মুদ্রা ভাণ্ডার তলানিতে ঠেকেছে। ফলে ভারতের সাঁড়াশি চাপে পাকিস্তান। পহেলগাম হামলায় ভারত প্রত্যাঘাত করবেই। ভারত পাক সামরিক যুদ্ধের আবহ। পাকিস্তানের অর্থনীতির পথও রুদ্ধ করার প্রক্রিয়া শুরু করল ভারত।